钦定古今图书集成/明伦汇编/氏族典/第138卷 > 《廖用贤尚友录》 > 殷钧
## 钦定古今图书集成/明伦汇编/氏族典/第138卷 > 《廖用贤尚友录》 > 殷钧

按《梁书殷钧传》，“钧字季和，陈郡长平人也。晋太常融
八世孙。年九岁，以孝闻。及长，恬静简交游，好学有思
理，善隶书，为当时楷法。高祖与叡少旧，以女妻钧，即
永兴公主也。天监初，拜驸马都尉。起家秘书郎、太子
舍人，司徒主簿，秘书丞。受诏料检西省法书古迹，别
为品目。迁骠骑从事中郎，中书郎、太子家令，掌东宫”
书记。顷之，迁给事黄门侍郎、中庶子，尚书吏部郎、司
徒左长史、侍中。东宫置学士，复以钧为之。公事免，复
为中庶子，领国子博士、左骁骑将军，博士如故。出为
明威将军、临川内史。钧体羸多疾，闭阁卧治，而百姓
化其德。母忧去职，居丧过礼。昭明太子忧之，手书诫
喻。服阕，迁五兵尚书，更授散骑常侍，领步兵校尉，侍
东宫，寻改领中庶子。昭明太子薨，官属罢，又领右游
击，除国子祭酒，常侍如故。中大通四年卒，时年四十
九，谥曰贞。子二子：构、渥。